་བཅུ་ཕྲག་བཅུ་གཅིག་གནས་ན་ཕྱིར་མི་ལྡོག་པའི་ས་ཐོབ། མཚམས་མེད་ལྔ་སྤྱད་པ་དག་གིས་
ཀྱང་ལུས་ཀྱི་བཀོད་པ་འདི་ཞག་བདུན་ཕྲག་བདུན་དུ་གནས་པར་ནུས་ན་ངན་སོང་དུ་ལྟུང་བར་མི་འགྱུར་རོ། །ཉིན་གྱི་སྐབས་སུ་སྨད་ཀྱི་ཆ་དང་ལྷུ་ཚིགས་ན་བར་གྱུར་ན་ཕྱག་དང་བསྐོར་བ་བྱའོ། །མཚན་
མོའི་གུང་ལ་གཉིད་ལོག་ན་སེངྒེའི་ཉལ་སྟབས་གཅིག་པོས་ཉལ། དེ་ལས་ལུས་ཀྱི་སྤྱོད་པ་གཞན་ནི་དོར་བར་བྱའོ། །མ་འོངས་པའི་སེམས་ཅན་ཡང་དག་པའི་དོན་དང་ཐར་པ་འདོད་ན། དེ་བཞིན་གཤེགས་
པ་སྐུའི་བཀོད་པ་འདི་ལས་མ་འདའ་བར་གྱིས་ཤིག དེ་བཞིན་གཤེགས་པའི་སྐུའི་མཛད་པ་ལས་རྣམ་པར་སྣང་མཛད་སྐུའི་བཀོད་པའི་ལེའུར་གསུངས། དེ་བཞིན་དུ་ཐུགས་ཀྱི་བཀོད་པ་བསྟན་པ་སོགས་བྱ་
སླ་ཕན་ཆེ་གསུངས་པ་རྣམས་ཉམས་ལེན་དུ་འདོད་ན་གཞུང་དུ་གསལ་ཞིང་། རྒྱུན་དུ་ལུས་གནད་འདི་ལ་བརྩོན་ན་ཡོན་ཏན་དཔག་མེད་ཡོད་པ་གཞན་ནས་ཀྱང་གསུངས་པས་ཉམས་ལེན་མཛོད། ད་ལམ་
འདིར་གོང་སྨྲོས་ཀྱི་ལུས་གནད་དང་ལྡན་པས། སེམས་གཞན་དུ་མ་ཡེངས་པ་བླ་མས་ཇི་ལྟར་གསུངས་པའི་ཚིག་དོན་ཡིད་ལ་ངེས་པར་མཛོད། ཧཱུྃ༔ དང་པོ་རང་སེམས་ཅི་ཡང་འཆར་བ་འདི༔ གཅིག་

ཏུ་མི་རྟག་སྣ་ཚོགས་དུ་མ་ཤར༔ དེ་ཕྱིར་རྟག་ཆད་གཉིས་ལས་འདས་པ་ཡི༔ སྤྲུལ་པའི་སྐུ་དེས་རང་ལ་དབང་ཐོབ་ཤོག༔ ཧཱུྃ་ཧཱུྃ་ཧཱུྃ༔ ཧཱུྃ༔ མཐའ་གཉིས་བྲལ་བའི་སེམས་ཉིད་རིན་པོ་ཆེ༔ གང་ཤར་
བདེ་བ་ཆེན་པོའི་ངོ་བོར་རྟོགས༔ དེ་ཕྱིར་རྟག་ཆད་གཉིས་ལས་འདས་པ་ཡི༔ ལོངས་སྤྱོད་རྫོགས་པའི་སྐུ་ཡི་དབང་ཐོབ་ཤོག༔ ཨོཾ་ཨོཾ་ཨོཾ༔ ཧཱུྃ༔ སེམས་ཉིད་མ་བཅོས་རང་གསལ་རིག་པ་འདི༔ རྒྱ་
ཆད་ཕྱོགས་ལྷུང་མེད་པར་རང་ངོ་ཤར༔ ཡོད་མེད་ཚིག་ལས་འདས་པས་བརྗོད་དུ་མེད༔ ཆོས་ཀྱི་སྐུ་དེ་རང་ལ་དབང་ཐོབ་ཤོག༔ ཨཱཿཨཱཿཨཱཿ དེ་ཡང་རང་གཏེར་རྫོགས་ཆེན་ཀ་དག་ལས། རང་རིག་
བྱང་ཆུབ་སེམས་འདི་ལ༔ སེམས་ཀྱིས་ཡང་དང་ཡང་དུ་ལྟོས༔ གཟུགས་དང་ཁ་དོག་གྲུབ་པ་མེད༔ ཕྱོགས་དང་རིས་སུ་གྲུབ་པ་མེད༔ མཐའ་དང་དབུས་སུ་གྲུབ་པ་མེད༔ བྱུང་ས་གནས་ས་འགྲོ་ས་
མེད༔ སྟོང་པ་ཅིར་ཡང་མ་གྲུབ་པ༔ གསལ་ལ་དྭངས་པ་འདི་མཐོང་ན༔ རང་ངོ་རང་གིས་ཤེས་པ་ཡིན༔ ཞེས་གསུངས། དེ་ལྟ་བུའི་སེམས་ཀྱི་ངོ་བོ་དེ། གསལ་སྟོང་། སྣང་སྟོང་། རིག་སྟོང་།
དབྱེར་མེད་གསལ་ལེར། སང་ངེ་། ཧྲིག་གེ ཡེར་རེ། སྤྲོས་པའི་མཐའ་དང་བྲལ་བ་དེ། ངོ་བོ་སྟོང་པ་ཆོས་སྐུ། དེའི་རང་མདངས་རང་བཞིན་གསལ་བ་ལོངས་སྐུ། ཐུགས་རྗེ་ཅིར་ཡང་མ་འགགས་པ་

༄༅། །སྤྲུལ་སྐུ་སྟེ་སྐུ་གསུམ་རང་ཆས་སུ་གྲུབ་པ། དེ་ལ་ཞེན་ཆགས་དང་ཕྱོགས་གཅིག་ཏུ་འཛིན་པ་འཁྲུལ་པ་ཡིན་པས་རིག་པ་བཅོས་མེད་རང་ཤར་རང་གྲོལ་འཛིན་མེད་ཀྱི་ངོ་བོར་ལྟོས་
ཤིག ཅེས་ངོ་སྤྲད། དེ་ལྟར་རང་སེམས་སྐུ་གསུམ་དུ་མཉམ་པར་གཞག་པས། ཤིན་ཏུ་སྤྲོས་མེད་ཀྱི་དབང་ཐོབ། དྲན་རྟོག་ཐམས་ཅད་དབྱིངས་སུ་ཐིམ། ཐུགས་རྡོ་རྗེ་མི་བསྐྱོད་པའི་ངོ་བོར་གྱུར། དེང་ཕྱིན་
ཆད་བྱམས་པ་སྙིང་རྗེ་བྱང་ཆུབ་ཀྱི་སེམས་སྦྱོངས། ཚད་མེད་པ་བཞི་ཡི་ཐུགས་ཀྱིས་སེམས་ཅན་ཀུན་ལ་བུ་གཅིག་པའི་མ་ལྟར་བློས་བྱང་བར་གྱིས་ཤིག ཆོས་སྐུ་ཐོབ་པའི་སྐལ་བ་བྱས་པ་ཡིན་ནོ།། རྩ་
བར༑ ཕྱོགས་བཅུའི་སངས་རྒྱས་ཐམས་ཅད་ཀྱང་༔ དབང་མ་ཐོབ་པར་སངས་མི་རྒྱ༔ དབང་མཆོག་ཐོབ་ནས་སངས་རྒྱས་སོ༔ སྔོན་ཚེ་བུདྡྷའི་དབང་ཐོབ་རྟགས༔ རིན་ཆེན་སྣ་བདུན་བཀྲ་ཤིས་རྫས༔
རཏྣ་གློས་དང་བཟའ་བཏུང་རྒྱན༔ ལོངས་སྤྱོད་སྤྱན་གཟིགས་སྣ་ཚོགས་བཤམས༔ ཞེས་གསུངས་པ་ལྟར། དེ་ལྟར་བཅོམ་ལྡན་འདས་བདེ་གཤེགས་རྣམ་པར་སྣང་མཛད་ཀྱི་དཀྱིལ་འཁོར་དུ་ངན་སོང་དོང་
སྤྲུག་གི་དབང་བསྐུར་བས། གསང་སྔགས་ཐེག་པ་ཆེན་པོའི་དབང་ཐོབ་པ་ཡིན་པས། འབྲས་བུ་སྒྲིབ་བཞི་བག་ཆགས་དང་བཅས་པ་བྱང་ཞིང་དག་ནས། མཐར་ཐུག་བདེ་བར་གཤེགས་པ་བྱང་ཆུབ་སེམས་

དཔའི་ས་ལ་སངས་རྒྱས་ཐོབ་པར་གདོན་མི་ཟ་བས། སྔོན་གྱི་ཕྱོགས་བཅུའི་སངས་རྒྱས་ཐམས་ཅད་ཀྱང་གསང་སྔགས་ཐེག་པ་ཆེན་པོའི་དབང་ཐོབ་ནས་སངས་རྒྱས་པ་ཤ་སྟག་ཏུ་བྱོན་པ་ཡིན། ཚོགས་
གཉིས་རྫོགས་ཏེ་སྒྲིབ་གཉིས་དག་ཀྱང་དབང་མ་ཐོབ་པར་སངས་རྒྱས་པའི་ས་ཐོབ་པ་ནམ་ཡང་མེད་པས། སྔོན་ཚེ་རྒྱལ་བ་རྣམས་ཀྱི་སངས་རྒྱས་པའི་དབང་མཆོག་དམ་པ་དེང་འདིར་ཐོབ་པའི་རྟགས། རིན་
ཆེན་སྣ་བདུན་དང་། བཀྲ་ཤིས་པའི་རྫས་བརྒྱད་ཀྱི་དཔལ་ལ་སྤྱོད་པར་གྱུར་ཅིག རིན་ཆེན་སྣ་བདུན་སློབ་མའི་ལག་ཏུ་གཏད། ཧཱུྃ༔ གླིང་བཞི་རིན་ཆེན་སྣ་བཞིའི་ས་གཞི་ལ༔ དབང་བསྒྱུར་དབང་བྱེད་ཆེན་པོ་
རྒྱལ་ཆེན་བཞི༔ ཟབ་ཅིང་རྒྱ་ཆེ་རྒྱལ་པོ་ཆེན་པོ་ཡི༔ ལོངས་སྤྱོད་དཔལ་ལྡན་འབྱོར་པ་རྒྱས་པར་ཤོག༔ རཏྣ་ཕ་ལ་སིདྡྷི་ཧཱུྃ་ཛཿ སིདྡྷི་ཙིཏྟ་ཨ་བྷི་རིཉྩ་ཨཱཿ རྫས་བརྒྱད་གཏད་ལ། ཧྲཱིཿ སྒྲུབ་རྫས་ཡུངས་
ཀར་རྒྱལ་པོས་བགེགས་ཚོགས་འཇོམས༔ རྫས་མཆོག་བིལ་བས་ཡོན་ཏན་ཐམས་ཅད་རྒྱས༔ རྩྭ་མཆོག་དུར་ཝས་གདོན་གྱི་གནོད་པ་སྐྱོབ༔ ལི་ཁྲི་མཚལ་ཆེན་འགྲོ་བ་དབང་དུ་བསྡུས༔ གྷི་ཝང་སྨན་
གྱིས་ཉོན་མོངས་ནད་ཀུན་སེལ༔ བཅུད་ལྡན་ཞོ་ཡིས་དབང་པོའི་གཟི་མདངས་བསྐྱེད༔ གསལ་བྱེད་མེ་ལོང་མ་རིག་མུན་པ་སེལ༔ ཆོས་དུང་གཡས་འཁྱིལ་གསུང་དབྱངས་དྲུག་ཅུར་སྒྲོག༔ བཀྲ་ཤིས་

༄༅། །རྫས་བརྒྱད་ཡོངས་རྫོགས་དབང་བསྐུར་རོ༔ ཞེས་གཏད་དམ་ཚིག་བསྒྲགས་པ་ནི། འོ༏ དེ་ལྟར་བཅོམ་ལྡན་འདས་བདེ་གཤེགས་རྣམ་པར་སྣང་མཛད་ངན་སོང་དོང་སྤྲུག་གི་དཀྱིལ་
འཁོར་དུ་དབང་བསྐུར་ཟབ་མོ་ལེགས་པར་ཐོབ་པ་ཡིན་པས། དབང་ཐོབ་པ་གཅིག་པུས་མི་ཆོག དབང་སྲོག་དམ་ཚིག་ལ་རག་ལས་པ་ནི། རྡོ་རྗེ་སེམས་དཔའ་སྙིང་གི་མེ་ལོང་གི་རྒྱུད་ལས། རྡོ་རྗེ་ཐེག་
པའི་དམ་ཚིག་ནི། །དཔེར་ན་ས་གཞི་ལྟ་བུ་སྟེ། །ཐམས་ཅད་འབྱུང་བྱེད་གཞི་མའི་མཆོག །ཅེས་གསུངས་པས། དམ་ཚིག་དང་སྡོམ་པ་རྣམས་ཚུལ་བཞིན་དུ་བསྲུང་དགོས། དེ་ཉིད་ཚུལ་བཞིན་བསྲུང་ན་
སྨིན་གྲོལ་གཉིས་ཀྱི་གནད་དོན་མ་ལུས་པ་འདི་ལ་འདུ་བ་ཡིན་པས། དབང་པོ་རབ་ཀྱིས་ཚེ་འདི་ཉིད་ལ་ཁྱབ་བདག་ཀུན་ཏུ་བཟང་པོའི་གོ་འཕང་མངོན་དུ་བྱེད་པ་ཡིན། མ་ཐའང་དམ་ཚིག་ལ་ཉམས་ཆག་
མེད་ན་སྐྱེ་བ་བཅུ་དྲུག་ཚུན་ལ་གྲོལ་བ་ཐོབ་པ་ནི་བྱ་སྤྱོད་ཀྱི་གཞུང་ལས། མ་སྒོམ་ན་ཡང་ལྟུང་མེད་ན། །སྐྱེ་བ་བཅུ་དྲུག་དག་ན་འགྲུབ། །ཅེས་གསུངས་ཤིང་། དམ་ཚིག་ཚུལ་བཞིན་མ་བསྲུང་ན། ཐལ་
འགྱུར་ལས། ཉམས་ན་ངེས་པར་དམྱལ་བར་འགྲོ། །ཞེས་སོགས་གསུངས་པ་མ་ཟད་རང་ཅག་གསང་སྔགས་རྡོ་རྗེ་ཐེག་པའི་སྒོར་ཞུགས་པ་རྣམས་ཀྱིས་ཐུན་མོང་མ་ཡིན་པའི་གནས་རྡོ་རྗེའི་དམྱལ་བ་ཞེས་

པ་དེར་བཟོད་པར་དཀའ་བའི་སྡུག་བསྔལ་དཔག་ཏུ་མེད་པ་མྱོང་དགོས་པ་ནི། དམ་ཚིག་གསང་བ་མཆོག་གི་རྒྱུད་ལས། དཔེར་ན་མུན་ཁང་སྒྲོན་བསད་ན། །མཐོང་བའི་གོ་སྐབས་མེད་པ་བཞིན། །
མནར་མེད་ཤིན་ཏུ་མི་བཟད་པར། །ཤིན་ཏུ་ཉམ་ཐག་ཡུན་རིང་གནས། །ཞེས་གསུངས་པ་ཡིན་ཞིང་དེ་ལྟ་བུའི་དམ་ཚིག་ལ་དབྱེ་ན་བསམ་གྱིས་མི་ཁྱབ་ཀྱང་འགག་དོན་སྙིང་པོ་དྲིལ་བ། སྐུའི་དམ་ཚིག་ཏུ་
ལུས་ཐ་མལ་གྱི་ཞེན་པ་ལས་ལྡོག་སྟེ་ཡི་དམ་ལྷ་ཡི་བསྐྱེད་རིམ་དང་མ་བྲལ་བ། གསུང་གི་དམ་ཚིག་ཏུ་ངག་སྒྲིབ་མི་གསོག་ཅིང་ཡི་དམ་ལྷའི་སྔགས་བཟླས་བརྗོད་རྒྱུན་མི་བཅད། ཐུགས་ཀྱི་དམ་ཚིག་ཏུ་
ཡིད་ཀྱིས་མི་དགེ་བ་སྤྱི་དང་། ཁྱད་པར་གསང་སྔགས་རྡོ་རྗེ་ཐེག་པའི་ཆོས་ལ་ལོག་ལྟ་སྤངས་ཏེ་ཏིང་ངེ་འཛིན་བསྐྱེད་རྫོགས་ཀྱི་དོན་བསྒོམ་པ་དང་། གཞན་ཡང་མན་ངག་ལུང་སྟོན་གྱི་བླ་མ་ལ་ཅི་གསུང་གི་
བཀའ་བསྒྲུབ་ཅིང་སངས་རྒྱས་དངོས་མཐོང་གི་འདུ་ཤེས་དང་ལྡན་པ། རིགས་དྲུག་གི་སེམས་ཅན་སྤྱི་ལ་ཕ་མའི་འདུ་ཤེས་ཀྱིས་ཕན་འདོགས་པ། རྒྱལ་བའི་བསྟན་པ་ལ་ཞུགས་པ་སྤྱི་དང་ཁྱད་པར་གསང་
སྔགས་རྡོ་རྗེ་ཐེག་པའི་དཀྱིལ་འཁོར་གཅིག་ཏུ་མར་མེ་གཅིག་ལ་བལྟ་བའི་རྡོ་རྗེའི་སྤུན་གྲོགས་གཅིག་ལ་གཅིག་གིས་ངན་སེམས་ཚིག་རྩུབ། འགྲན་སེམས་ལ་སོགས་པ་སྤངས་ཏེ་དག་སྣང་སྙིང་ནས་སྦྱོང་

༄༅། །དགོས་པ་ནི་སྤྱིར་གཅེས་པའི་དམ་ཚིག་ཡིན་ལ། འདི་ཉིད་སྒོས་ཀྱི་དམ་ཚིག་ཏུ། ལུས་ལྷ་ཡི་དཀྱིལ་འཁོར་གསལ་བ། ངག་བདེ་གཤེགས་གསུང་གི་གཟུངས་སྔགས་བཟླས་པ།
ཡིད་སེམས་ཅན་ཀུན་ལ་སྙིང་རྗེ་ཚད་མེད་པ་སྐྱེད་པ་དང་། སྣང་བ་ཐམས་ཅད་སྐུའི་ཁྱེར་སོ། གྲགས་པ་ཐམས་ཅད་གསུང་གི་ཁྱེར་སོ། དྲན་ཚད་ཐུགས་ཀྱི་ཁྱེར་སོ་དང་མ་བྲལ་བར་བྱ། ཁྱད་པར་ལྷ་
བསྒོམ་པ་ཡང་སྣང་སྟོང་། སྔགས་བཟླ་བ་ཡང་གྲགས་སྟོང་། ཏིང་ངེ་འཛིན་བསྒོམ་པ་ཡང་དྲན་སྟོང་། མདོར་ན་ཆོས་ཉིད་ཟད་པའི་དོན་ལ་འཇོག་སྟེ། འདི་ཡི་སྒོ་ནས་རང་གཞན་གྱི་དོན་དུ་མཐོང་གྲོལ་
མཆོད་རྟེན་སཱཙྪ་བཞེང་བ། ཤི་གསོན་གཉིས་ཀའི་དོན་དུ་དཀྱིལ་འཁོར་ཞལ་ཕྱེ་བ་དང་། དབང་གིས་རྗེས་སུ་བཟུང་བ། ཟབ་ཆོས་འདི་ཉིད་མི་ནུབ་པའི་ཆེད་དུ་ཆོས་རྒྱུན་སྤེལ་བ། ཤི་དོན་དུ་བྱེ་ཐུན་གྱི་ལས་
སྦྱོར་བྱ་བ་༼ཀ༽གཏན་ཁྲིམས་དང་དུས་ཁྲིམས་ཀྱི་སྡོམ་པ་བླང་བ་པོ་རྣམས་ནས་སོ་སོའི་ཁས་བླངས་ལས་མི་འདའ་བ་དང་། དུས་དགུས་གཙོས་པའི་གསོ་སྦྱོང་ལ་འབད་དེ་གཞན་ལ་༼ཁ༽ཕན་ཡོན་
བཤད་པ་སོགས་རང་གཞན་དགེ་བར་བསྐུར་བ་མཛད་དགོས་སོ། །དེ་ལྟར་དམ་ཚིག་སྡོམ་པ་ཚུལ་བཞིན་བསྲུང་ན་གནས་སྐབས་དང་མཐར་ཐུག་གི་དོན་ཐམས་ཅད་བདེ་བླག་ཏུ་འགྲུབ་པ་ནི། ཐལ་འགྱུར་

ལས༑ དམ་ཚིག་དག་ལ་གང་གནས་པ། །བསམ་པ་ཐམས་ཅད་མཐར་ཕྱིན་འགྱུར། །ཞེས་གསུངས་པས། དམ་ཚིག་ཁས་བླངས་པ་འདིའི་རྗེས་ཟློས་མཛོད། གཙོ་བོས་ཇི་ལྟར་སོགས་ལན་གསུམ། དབང་
བསྐུར་ཟབ་མོ་ལེགས་པར་ཐོབ་པའི་སྐུ་དྲིན་གཏང་རག་གི་ཡོན་དུ་མཎྜལ་འབུལ་བར་ཞུ། དེ་ནས་སླར་ཡང་ལུས་ལོངས་སྤྱོད་ཐམས་ཅད་བླ་མར་ཕུལ་བ་བཞེས་སུ་གསོལ་སྙམ་པའི་མོས་པ་དང་བཅས་པ་
འདི་ཡི་རྗེས་ཟློས་མཛོད། དེང་ནས་བརྩམས་ཏེ། སོགས་བྲན་ཁས་བླངས་ལན་གསུམ། ཤེས་ན་དཔོན་སློབ་ཀུན་གྱིས། ན་མོ། ཕྱོགས་བཅུའི་དུས་གསུམ་སངས་རྒྱས་ནས་བྱ་བ་གྲུབ་པའི་ཡེ་ཤེས་ཐོབ་པར་ཤོག༔
བར་བརྗོད། དེའི་དགེ་བ་སེམས་ཅན་ཐམས་ཅད་ཀྱི་དོན་དུ་བསྔོ་བར་ཞུ། བསོད་ནམས་འདི་ཡིས་ཐམས་ཅད་སོགས་དགེ་བ་བསྔོ་ལ་སློབ་མ་རང་གནས་སུ་བཏང་ངོ་།། གསུམ་པ་རྗེས་ཀྱི་རིམ་པ་ནི། དཀྱིལ་འཁོར་གྱི་མཆོད་པ་
གསར་དུ་བཤམས་པའམ་ཁ་གསོ་ལ་མཆོད་བསྟོད་རྒྱས་བསྡུས་ཅི་རིགས་བྱ། ཡིག་བརྒྱས་ལྷག་ཆད་ཁ་བཀང་། མ་འབྱོར་བ་དང་ཉམས་པ་དང་། །སོགས་བཟོད་གསོལ། རྡུལ་ཚོན་གྱི་ཕྱོགས་ལ་གཤེགས་གསོལ་དང་། རྡུལ་ཚོན་ཆུ་བོར་སྤྱན་
འདྲེན༑ རས་བྲི་ལ་བརྟན་བཞུགས་བྱ། བསྔོ་སྨོན་ཤིས་བརྗོད་སོགས་རྒྱས་པར་བྱའོ།། སྨྲས་པ། དེ་ལྟར་བྱང་སེམས་དཀྱིལ་འཁོར་དུ། །འཇུག་པའི་སྒོ་འབྱེད་དབང་གི་གཞུང་། །རྒྱ་མཚོ་ཆེ་ལ་དད་འདུན་གྱིས། །ཞུགས་པའི་ནོར་བཟང་འདི་ན་རྙེད། །

༄༅། །རྨོངས་པའི་བློ་ཡི་སྐྱེད་ཚལ་ལ། །ལེགས་བཤད་པད་དཀར་འབྱུང་དབེན་ཡང་། །དམ་པའི་དྲིན་དང་ལྷག་བསམ་དགེ །ཆུ་སྐྱེས་སྲིད་ན་མཆོད་ཕྱིར་བསྐྲུན། །སྒྲིབ་གཉིས་སྟུག་པོས་མཐོང་བྱེད་སྒོ། །ཟུམ་སྟེ་ནོངས་པའི་དྲི་
མ་དག །རབ་བཤགས་བླ་མ་ལྷའི་ཐུགས་རྗེའི། །རྒྱུན་བཟང་བདུད་རྩིས་འདག་པར་སྨོན། །འདི་འབད་དགེ་བའི་བསིལ་སྦྱིན་གྱིས། །འགྲོ་དྲུག་ཚ་གདུང་རབ་གཞིལ་ནས། །སྔ་འགྱུར་བསྟན་དང་ཟབ་ཆོས་ཀྱི། །ཀུནྡའི་ཚལ་ཀུན་རྒྱས་གྱུར་ཅིག །ཅེས་
བྱང་ཆུབ་སེམས་དཔའི་སྤྱོད་དབང་གི་དབང་ཆོག་འདི་ལ་རིག་འཛིན་ཆེན་པོ་པདྨ་ཕྲིན་ལས་ཀྱིས་མཛད་པའི་ལྷན་ཐབས་ཐར་པའི་སྒོ་ཆེན་ཞེས་ཟིན་རིས་སུ་བཞུགས་པ་དེ་ལས་ལྷག་པ་མ་དགོས་ཀྱང་། གཞུང་དང་དཀྲུགས་སྡེབས་དགོས་པ་མཚམས་སྦྱོར་
གཏན་ནས་མེད་པ་དང་རྟོགས་པར་དཀའ་བར་བརྟེན། ཆོས་འདིའི་དབང་ལུང་ནོས་པའི་དུས། བདག་གི་འདྲེན་མཆོག་དམ་པ་ལྕགས་ལ་རྒྱལ་སྲས་མཁན་ཆེན་རིག་འཛིན་པདྨ་ཐེག་མཆོག་བསྟན་པའི་ཉི་མའི་བཀའ་ལས་ཆོས་རྒྱུན་ཉག་ཕྲ་བས་སྤེལ་ཅི་ཐུབ་
དགོས་པའི་རྡོ་རྗེའི་གསུང་གི་གནང་བ་ཐོབ་ཀྱང་། དེང་དུས་འདིར་ཀུན་མཁྱེན་པདྨ་ཕྲིན་ལས་ཀྱི་གསུང་ལས། འོན་ཀྱང་ཚེ་འདིར་ལྟོ་གོས་བསྒྲུབ་པ་དང་། །ཟ་འཐུང་བདེ་སྐྱིད་ཁོ་ནར་དོན་གཉེར་བར། །ལེགས་བཤད་བྲིས་ཀྱང་མགུ་བ་མི་སྐྱེ་བས། །ཉིན་
རེའི་བཟའ་བཏུང་སྦྱིན་ན་དེ་བས་བྲིན། །འབད་དེ་བྲིས་ཀྱང་ལེགས་སོ་མི་བརྗོད་ཅིང་། །ཉམས་སུ་མི་ལེན་ལེན་ཀྱང་ཚེ་འདིའི་ཆེད། །སྨིན་གྲོལ་སྦྱིན་ཡང་དམ་ཚིག་མི་བསྲུང་བའི། །སྙིགས་དུས་སློབ་མའི་སྣང་ཚུལ་འདི་ཅི་ཞིག །ཅེས་གསུངས་པ་

བཞིན༑ རྒྱ་ཆེར་སྤེལ་བ་དཀའ་རུང་། རང་དང་སྐལ་མཉམ་རྣམས་ལ་ཕན་པའི་ཕྱིར་དུ་དབང་ཆོག་བཀླག་ཆོག་འདི་བཞིན་བཀོད་དེ། དབང་དངོས་ལ། བདེ་གཤེགས་མཆོད་ཆོག་དང་། ཡོན་ཏན་རིན་པོ་ཆེའི་གཟུངས། སྨོན་ལམ་ཡིད་བཞིན་ནོར་བུ།
བྱང་སྡོམ་བཟུང་བ་རྣམས་ལ། དུས་དགུའི་གསོ་སྦྱོང་ཆོག་སྒྲིག་སྒྲིབ་གཉིས་ཀུན་སེལ་དང་། གཏན་ཁྲིམས་དང་དུས་ཁྲིམས་བསླབ་བྱ་ཙམ་ལས་དཔེ་གཞན་གཡེང་བྲལ་མ་དགོས་པའི་ཚུལ་དུ་བཀོད་པ་འདི་ནི་སྙིགས་དུས་སུ་སྐྱེས་པའི་བྱང་ཆུབ་སེམས་
དཔའི་དགེ་སློང་ཁས་འཆེ་བ་ཀུན་བཟང་འཇིགས་མེད་ཆོས་གྲགས་རྒྱ་མཚོ་འམ། པདྨ་བཤེས་གཉེན་དུ་འབོད་པས་གྲུབ་དགོན་ཨོ་རྒྱན་ཐེག་མཆོག་གླིང་གི་དབེན་གནས་བསམ་གཏན་དགའ་ཚལ་དུ་ལེགས་སྦྱར་ཀྱི་སྐད་དུ་ཙི་ཏྲ། བོད་སྐད་དུ་སྣ་ཚོགས་
ཞེས་པ་ཆུ་རྟ་ལོ་ས་ག་ཟླ་བའི་དམར་ཆ་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་འཇིག་རྟེན་དབང་ཕྱུག་གི་དུས་ཆེན་ཉིན་རྫོགས་པར་སྦྱར་བའི་དགེ་བས་འབྲེལ་ཚད་ཀྱིས་ཐོག་དྲངས་རིགས་དྲུག་སེམས་ཅན་ཐམས་ཅད་རིགས་འདུས་བཅོམ་་་
ལྡན་འདས་རྣམ་པར་སྣང་མཛད་ཀྱི་སྒོ་འཕང་མཆོག་ལ་མྱུར་དུ་བཀོད་དེ་སྔ་འགྱུར་གྱི་བསྟན་པ་རིན་པོ་ཆེ་དང་ཟབ་ཆོས་འདི་ཉིད་མི་ཉམས་གོང་དུ་འཕེལ་བའི་